
A könyvvizsgálói értékhatár emelés hatása az állami, vállalati és könyvvizsgálói szférában

A piacgazdaságban elengedhetetlen, hogy a vállalkozások üzleti évük gazdálkodásáról beszámolót készítsenek, és azt közzé tegyék az érdekhozók számára. Az éves beszámoló bemutatja a gazdálkodó szervezet vagyoni, pénzügyi és jövedelmi helyzetének alakulását. A könyvvizsgáló feladata megvizsgálni, hogy a beszámoló megfelel a számviteli törvény előírásainak és ennek megfelelően megbízható és valós képet nyújt.
A kormányzat adminisztrációt csökkentő programja keretében megemelik a kötelező könyvvizsgálati értékhatárt. Az emelést több lépésben valósítják meg: 2012-ben a nettó árbevételre vonatkozó értékhatárt 100 millió forintról 200 millió forintra emelik, majd 2013-ban tovább emelik az értékhatárt 300 millió forintra.
Dolgozatom célja a kötelező könyvvizsgálati értékhatár módosításának hatásvizsgálata. Arra keresem a választ milyen hatást gyakorol az emelés az államra, a vállalatokra és a könyvvizsgálókra. Megvizsgálom milyen motivációi voltak az állami intézkedések meghozatalának, milyen szerepe van a könyvvizsgálatnak a kis és középvállalkozások életében és az emelésnek milyen eredménye várható a könyvvizsgálói piacra.
A dolgozat módszertanát tekintve leíró jellegű. Szakirodalom áttekintésre támaszkodom, melyet saját példákkal és elemzéssekkel egészítek ki.
Dolgozatom végére a következő megállapításokra jutottam. Az értékhatár emeléssel a kis és középvállalkozásoknak lehetőségük van csökkenteni az adminisztrációs költségüket, amire a gazdasági recesszió miatt nagy részüknek szüksége van. Amennyiben az állami szférát tekintjük, az állami adóbevételek csökkenésére lehet számítani, mivel megszűnik az a külső ellenőrzés, ami törvényes működésre ösztönözte a vállalkozásokat. Végül a könyvvizsgálatot, mint piacot tekintve az árbevétel jelentős visszaesésére lehet számítani, hiszen a vállalatok több mint fele mentesül a kötelező könyvvizsgálat alól. A tényleges könyvvizsgálati kötelezettség csökkenéséről nem lehet teljes képet adni jelenleg, hiszen vannak olyan vállalatok, ahol önkéntesen továbbra is alkalmazzák a könyvvizsgálói hitelesítést.



